FI Euroopan unionin virallinen lehti C 108/15

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2009/C 108/10

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

ASETUKSESSA TARKOITETTU YHTENÄINEN ASIAKIRJA

NEUVOSTON ASETUS (EY) N:O 510/2006

”FORMAGGIO DI FOSSA DI SOGLIANO”

EY-asiakirjanumero: IT-PDO-0005-0580-22.12.2006

SMM ( ) SAN ( X )

1. Nimitys:

”Formaggio di Fossa di Sogliano”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji (liite II):

Luokka 1.3 Juustot

3.2 Kuvaus 1 kohdassa nimetystä tuotteesta:

Saatettaessa kulutukseen ”Formaggio di Fossa di Sogliano” D.O.P. (suojattu alkuperänimitys, SAN) -juustolla on seuraavat ominaisuudet. Valmiin tuotteen ulkoasu vaihtelee norsunluunvalkoisesta ambrankeltaiseen.

Kypsytyksen päättyessä ”Formaggio di Fossa di Sogliano” D.O.P. -juuston paino vaihtelee 500 (viidestäsadasta) grammasta 1 900 (tuhanteen yhdeksäänsataan) grammaan. Juustot ovat muodoltaan epäsäännöllisiä, niissä on pyöreitä ulkonemia ja painaumia, pinta on usein kostea ja rasvainen, joskus tiiviin rasvan ja homeen peittämä kuitenkin niin että nämä voidaan helposti poistaa kevyesti raaputtamalla. Pienet halkeamat ja mahdollisesti selvästi tai epäselvästi erottuvat okrankeltaiset pikku tahrat juuston pinnassa ovat tuotteelle ominaisia. Kuorta ei ole, tai se on tuskin havaittava. Juusto on rakenteeltaan puolikova ja helposti murtuva sekä väriltään ambranvalkoinen tai hieman oljenkeltainen. Tuoksu on omaleimainen ja viipyvä, joskus voimakas ja aromaattinen, homeeseen ja tryffeliin vivahtavan aluskasvillisuuden hajua muistuttava.

Kypsän juuston maussa vaihtelevat koostumuksen mukaan seuraavat ominaisuudet.

— Lampaanmaitojuuston maku on aromaattinen ja tuoksuva, voimakas ja miellyttävä, melko selvästi kirpeähkö.

— Lehmänmaitojuuston maku on mieto ja hienostunut, kevyesti suolainen ja hapan, ja mukana on hieman karvautta.

— Sekamaitojuusto on maultaan miellyttävä, siinä on tasapainoisesti kirpeyttä ja makeutta ja tuoksussa hieman karvautta.

”Formaggio di Fossa di Sogliano” D.O.P. -juuston sisuksen ja ulkokerroksen välillä ei ole selvää eroa. Juusto on tarkoitettu syötäväksi kokonaan, ulkokerrosta poistamatta. Jos pinnassa on selviä läiskiä tai rasvatiivistymiä, ne voidaan poistaa kevyesti raaputtamalla.

Rasvapitoisuus kuiva-aineesta on yli 32 prosenttia.

3.3 Raaka-aineet (ainoastaan jalostetut tuotteet):

”Formaggio di Fossa di Sogliano” D.O.P. -juuston raaka-aine on lampaan- tai lehmänmaito, joka on peräisin rajatulla maantieteellisellä alueella sijaitsevilta tiloilta. Maidon tuotantoon käytetyt nautarodut ovat Frisona Italiana, Bruna Alpina, Pezzata Rossa ja niiden risteytykset. Lammasrodut puolestaan ovat Sarda, Comisana, Massese, Vissana, Cornella Bianca, Fabrianese, Delle Langhe, Pinzirita ja niiden risteytykset.

Käytettävä maito saadaan kahdesta päivittäisestä lypsystä. Juuston valmistukseen on käytettävä yksinomaan seuraavia maitotyyppejä tai niiden sekoituksia:

— lampaan täysmaito: PECORINO

— lehmän täysmaito: VACCINO

— lehmän täysmaidon (enintään 80 prosenttia) ja lampaan täysmaidon (vähintään 20 prosenttia) sekoitus: MISTO

Maidon ominaisuudet ovat seuraavat:

LEHMÄNMAITO Rasvaa % (w/v) = > 3,4 Proteiineja % (w/v) = > 3,0 Bakteeripitoisuus UF/ml = < 100 000 Somaattisia soluja/ml = < 350 000 Sporogeenisia anaerobeja/litra ei saa esiintyä Inhiboivia aineita ei saa esiintyä Kryoskooppinen piste °C = < 0,520

LAMPAANMAITO Rasvaa % (w/v) = > 6,0 Proteiineja % (w/v) = > 5,4 Bakteeripitoisuus UF/ml = < 1 400 000 Somaattisia soluja/ml = < 1 400 000 Inhiboivia aineita ei saa esiintyä

Yleensä käytetään raakaa maitoa, mutta pastöroidun maidon käyttö on sallittua. Lisäaineiden käyttö on kielletty.

3.4 Rehu (ainoastaan eläinperäiset tuotteet):

Eläimiä voidaan pitää sisätiloissa tai laitumella. Sisätiloissa pidettävän karjan perusravintona ovat rehut, jotka koostuvat 4 kohdassa yksilöidyistä, alueen yksi-, harva- ja monilajisilta niityiltä korjatuista heinä- ja hernekasveista, jotka ilmaston ja maaperän ominaisuuksien vaikutuksesta määräävät tuotetun maidon laadun. Laidunnettavat eläimet käyttävät ravinnokseen samoja rehuheinälajeja, joita hyödynnetään heinänteossa, sekä monilajisia luonnonlaitumia, joiden kasvustoon kuuluu runsaasti eri heinä-, pensas- ja puulajeja. Kuivattuja tai tuoreita rehuja ja laidunta voidaan täydentää suoraan käytettävin rehuainein (yksi jyvätyyppi) tai rehuseoksin (useita jyvätyyppejä), joihin on mahdollisesti lisätty mineraaleja ja vitamiineja. Täydennysrehuaineet eivät saa ylittää 30 prosenttia kokonaispäiväannoksesta. Säilörehun käyttö on kielletty.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

”Formaggio di Fossa di Sogliano” D.O.P. -juuston valmistuksen edellyttämät maidon käsittelyvaiheet, juustouttaminen ja juustohaudassa kypsyttäminen on suoritettava 4 kohdassa yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt:

”Formaggio di Fossa di Sogliano” D.O.P. saatetaan jakeluun päällystettynä, jotta taataan tuotteen ominaisuuksien säilyminen seuraavissa pakkausmuodoissa:

A. myynti kypsytyspusseissa

B. myynti kokonaisina juustoina tai annosteltuna tyhjiöpakkauksiin

C. myynti kokonaisina juustoina tai annosteltuna kelmurasioihin

D. myynti kokonaisina juustoina tai annosteltuna elintarvikepaperipakkauksiin.

Edellä mainitulla tavalla pakattuna ”Formaggio di Fossa di Sogliano” D.O.P. voidaan sijoittaa kangaspusseihin, paperipakkauksiin tai puu- tai pahvilaatikoihin.

Annostelu- ja pakkaustoimien on tapahduttava 4 kohdassa rajatulla alueella, sillä juustohautakypsytyksen jälkeen juustoissa ei enää ole nähtävissä selvää eroa juustomassan ja pintakerroksen välillä kyseiselle valmistusvaiheelle ominaisen anaerobisen käymisen tuloksena. Juustot ovat kosteita ja rasvaisia ja alttiita kuivumis- ja kovettumisprosesseille. Juusto on siis pakattava ennen kaupallista jakelua, jotta estetään juustomassan rakoilu ja halkeilu ja suojataan tuotteen ominaisuudet.

3.7 Merkintöjä koskevat erityiset säännöt:

Nimikkeen logon, yhteisön graafisen tunnuksen ja siihen liittyvien (asetuksen (EY) N:o 1898/2006 säännösten ja siihen myöhemmin tehtyjen muutosten mukaisten) merkintöjen ja laissa edellytettyjen tietojen lisäksi etiketin on sisällettävä selvin ja helposti luettavin painokirjaimin seuraavat tiedot:

käytetyn maidon laji: ”Pecorino”, ”Vaccino” tai ”Misto” (lampaan- tai lehmänmaito tai niiden sekoitus),

maininta ”Da latte crudo” (raakamaitovalmiste), jos juusto on valmistettu pastöroimattomasta maidosta,

juuston valmistuksesta tai juustohautakypsytyksestä vastanneen yrityksen nimi tai toiminimi tai rekisteröity tavaramerkki ja kotipaikka sekä pakkaajayrityksen toimipaikka, jos tuotteen pakkaaja on eri yritys,

juustohautakypsytyksestä vastanneen yrityksen hyväksyntänumero sekä merkintä PRM, jos kypsytys on suoritettu keväällä, tai merkintä EST, jos se on tapahtunut kesällä.

Etiketissä ei saa olla mitään muita, tässä mainitsemattomia määreitä. Tuotemerkkeihin viittaavat merkinnät ovat kuitenkin sallittuja, kunhan ne eivät ole luonteeltaan mainostavia tai omiaan johtamaan kuluttajaa harhaan.

”Formaggio di Fossa di Sogliano” D.O.P. -juuston logo esittää tyylitellysti juustohautaa, jossa on hiekkakivirakennelmaa kuvaavan tasakylkisen trapetsin muotoiset seinät. Haudan sisään on piirretty juustopalloja, jotka nousevat ulos tasakylkisen trapetsin avoimesta yläosasta. Haudan keskellä on Malatestan lääninherrojen heraldinen symboli, nuori norsu. Piirrokset ovat punaisia, pohja oljenkeltainen. Trapetsin alaosan muodostaman puolikaaren alla on ensimmäisellä rivillä maininta ”FORMAGGIO DI FOSSA” ja toisella maininta ”DI SOGLIANO D.O.P.” Tyylitellyn juustohaudan yllä, etiketin puolikaaren muotoista yläreunaa myötäilevä kirjoitus ”Sogliano al Rubicone, Talamello e Terre Malatestiane” kuvaa historiallista jatkuvuutta ja suhdetta alueeseen.

Edellä selostetun tunnistelogon pinta-alan on peitettävä vähintään 25 prosenttia etiketin kokonaispinta-alasta.

4. Maantieteellisen alueen tarkka rajaus:

”Formaggio di Fossa di Sogliano” D.O.P. -juuston tuotantoalue käsittää kokonaisuudessaan seuraavat maakunnat: Forlì-Cesena, Rimini, Ravenna, Pesaro-Urbino, Ancona, Macerata, ja Ascoli Piceno, sekä Bolognan maakunnan alueesta seuraavat kunnat: Borgo Tossignano, Casalfiumanese, Castel San Pietro Terme, Castel del Rio, Dozza, Fontanelice, Imola, Loiano, Monghidoro, Monterenzio ja Pianoro.

5. Yhteys maantieteelliseen alueeseen:

5.1 Maantieteellisen alueen erityisyys:

”Formaggio di Fossa di Sogliano” D.O.P.:in tuotantoalue myötäilee Apenniinien selkärangan kukkulanharjoja Romagnan ja Marchen välissä. Geomorfologisilta ominaisuuksiltaan alue koostuu savi- ja hiekkakerrostumista tai niiden vuorottelusta. Kerrostumat ovat muodostuneet varhaisen plioseenin ja nykyisen kvartäärikauden aikana. Juustohaudat on kaivettu paikoille, joiden maaperä muodostuu kiille- ja maasälpäpitoisista, yleensä heikosti iskostuneista, kellanruskeista tai kellertävistä hiekkakiviesiintymistä, joiden kerrostumien paksuus vaihtelee 30–40 cm:stä noin yhteen metriin harmaiden ja siniharmaiden, joustavien merkelisavikerrostumien kanssa vuorotellen.

5.2 Tuotteen erityisyys:

”Formaggio di Fossa di Sogliano” eroaa muista samaan tavaraluokkaan kuluvista tuotteista luonteenomaisen ja viipyvän, joskus voimakkaan hajunsa johdosta, jonka aromaattinen runsaus homeen ja tryffelin vivahduksineen tuo mieleen aluskasvillisuuden. Nämä ominaisuudet liittyvät läheisesti valmistusmenetelmään, johon juustohautakypsytyksen vaihe kuuluu erityistekijänä. Ennen juuston hautaamista haudat valmistellaan asianmukaisella tavalla seuraavasti: Hauta täytetään lepoajoiksi hiekalla tai kivillä ja suljetaan puukannella. Kun hauta otetaan käyttöön, se avataan, tuuletetaan ja puhdistetaan tulella ja savulla polttamalla sen sisällä pieniä määriä olkia. Kun tuli on sammunut, tuhka poistetaan ja hauta puhdistetaan. Haudan pohjalle kootaan käsittelemättömistä puulevyistä koholle asetettava alusta, jotta juuston kypsytyksen aikana käymistuloksena syntyvät rasvaiset nesteet pääsevät valumaan pois. Haudan seinät vuorataan vähintään 10 cm:n paksuisella olkikerroksella, joka tuetaan pystyyn asetettavin ruokokepein. Hauta täytetään juustosäkein, jotka kasataan päällekkäin haudan suuhun saakka. Enintään 10 päivää kestävän vajoamisvaiheen jälkeen hauta voidaan täyttää uudestaan lisäämällä syntyneeseen tilaan uusia juustosäkkejä. Kun hauta on täynnä, sen suu peitetään värjäämättömällä ja elintarvikekäyttöön soveltuvalla kankaalla ja/tai oljella hikoilun välttämiseksi. Sitten hauta suljetaan puukannella, joka muurataan kiinni kipsillä tai hiekkakivi- ja kalkkilaastilla. Hauta voidaan sulkea myös kivillä, jauhetulla hiekkakivellä, hiekalla ja/tai levyillä. Kypsytys alkaa tästä hetkestä. Hautojen avaaminen on kielletty kypsytyksen aikana. Juustohautakäsittely kestää vähintään 80 ja enintään 100 päivää.

5.3 Tuotteen maantieteellisen alueen ja sen laadun tai ominaisuuksien (kun kyseessä on SAN) sekä tuotteen erityislaadun ja maineen tai muiden ominaisuuksien (kun kyseessä on SMM) välillä vallitseva syy- ja seuraussuhde:

”Formaggio di Fossa di Soglianon” rekisteröintipyynnön perusteluna on tuotantoprosessin ehdoton ainutlaatuisuus. Prosessi liittyy erottamattomasti erityiseen maantieteelliseen ja ilmastolliseen ympäristöön sekä monisatavuotiseen ja pysyvään paikallisperinteeseen. Sen ainoat todelliset taitajat ovat alueen juustohautamestarit, joiden keskuudessa tarvittavat tiedot ja taidot ovat periytyneet sukupolvesta toiseen. Juustohautaperinne syntyi keskiajalla ja muodostui nopeasti erottamattomaksi osaksi maalaiselämää Romagnaa ja Marchea yhdistävällä, Rubiconen ja Marecchian laaksojen välisellä alueella Esino-joelle saakka. Juustohaudan käyttö liittyi luonnollisesti tuotteen säilyttämisen tarpeeseen sekä haluun suojata sitä ryösteleviltä heimoilta ja sotajoukoilta, jotka pyrkivät vuosisatojen ajan miehittämään alueen. Haudat kaivettiin suoraan hiekkakivikallioon ja jätettiin luonnontilaan. Kaivannot yleistyivät sitten niin, että kaivamista oli alettava säännellä tiukoin lakitekstein. Ensimmäiset juustohautoja ja niiden käyttötekniikkaa koskevat asiakirjat ovat peräisin 1300-luvulta ja kuuluvat alueen omistaneen Malatesta-suvun arkistoihin. Vuodesta 1350 alkaen Malatestan lääninherrat perustivat Compagnia dell’Abbondanza -kauppakomppanian toimimaan alueelle perustettujen siirtokuntien muurien sisällä, nei castrum e nelle tumbae. Juustohautoja käytettiin paitsi juuston kypsyttämiseen, viljojen ja muiden ruoka-aineiden säilyttämiseen, kätkemiseen ja suojaamiseen hyökkäyksen, kulkutaudin ja nälänhädän varalta ja myös kätköpaikkoina siirtokuntien elämää sääntelevien ankarien sopimusmääräysten kiertämiseksi. Käytäntö vakiintui ja laillistui vuosisatojen kuluessa Malatestan suvun asettamien sääntöjen mukaisesti.

Eritelmäasiakirjan julkaisutiedot:

Eritelmän teksti on saatavissa kokonaisuudessaan Internet-osoitteesta:

www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop%20Igp%20e%20Stg

tai

menemällä ministeriön kotisivulle (www.politicheagricole.it) ja klikkaamalla ensin ”Prodotti di Qualità” (vasemmalla) ja sen jälkeen ”Disciplinari di Produzione all′esame dell′UE (Reg CE 510/2006)”.

(1) EUVL L 93, 31.3.2006, s. 12.